Rætt um framtíð við Faxaflóa og hvernig megi skapa þúsund ný störf Síðastliðinn laugardag var haldinn opinn stefnumótunarfundur um atvinnumál á Akranesi . Bar fundurinn yfirskriftina : Framtíð við Faxaflóa – sköpum 1000 ný störf . Fundurinn var haldinn með íbúum og forsvarsmönnum fyrirtækja ásamt öllum þeim sem vildu hafa áhrif á hvert skuli stefna á næstu árum í atvinnumálum . Yfir hundrað manns mættu á fundinn og sýndu íbúar á Akranesi að þeir hafa mikinn áhuga á atvinnumálum í sínum heimabæ . Haldnir voru örfyrirlestrar þar sem frumkvöðlar á ýmsum sviðum í atvinnulífinu stigu á stokk og sögðu frá sínum fyrirtækjum , hugmyndum og áherslum . Guðfinna Bjarnadóttir , ráðgjafi og fyrrum rektor við Háskólann í Reykjavík stýrði fundinum sem var fyrsti opni íbúafundurinn í röð nokkurra sem munu bera yfirskriftina Framtíð við Faxaflóa . Ásbjörn Björgvinsson ráðgjafi og rekstrarstjóri hjá Special Tours í Reykjavík og formaður Ferðamálasamtaka Íslands kynnti sína reynslu af ferðamálum og fór yfir þá möguleika sem Akranes kann að eiga í sjávartengdri ferðaþjónustu . Í framhaldi af því voru pallborðsumræður þar sem nokkrir úr ólíkum áttum ræddu helstu tækifæri Akraness í atvinnuuppbyggingu . Spurningalistum var dreift til þátttakenda og þeir beðnir að fylla út og svara ýmsum spurningum sem tengjast atvinnumálum á svæðinu . Akraneskaupstaður bauð þátttakendum upp á súpu og brauð í hádeginu . Eftir hádegishlé var skipt í hópa og farið yfir málin með spurningalistana til hliðsjónar . Sagt verður nánar frá fundinum í næsta tölublaði Skessuhorns .